K. Cibulková, poslankyňa: (2010-02-10):
Dôvodom predloženia novely Trestného zákona a Trestného poriadku je neúčinnosť existujúcej úpravy, keď napriek masívne narastajúcej trestnej činnosti súdy Slovenskej republiky ku dnešnému dňu za týranie zvierat neuložili ani jeden nepodmienečný trest odňatia slobody, a to ani v medializovaných prípadoch týrania obzvlášť zavrhnutiahodným spôsobom. Navrhovaná novela má za cieľ nielen tvrdšie postihy pre páchateľov, vzhľadom na znižujúcu sa vekovú hranicu páchateľov počíta i s prevenciou proti páchaniu týchto trestných činov. Práve edukatívny zámer je jedným z kľúčových dôvodov sprísnenia trestu. Pýtam sa: Veď kto je schopný spôsobovať fyzickú bolesť, ničiť zdravie a ubližovať iným? Nie je náhodou takýto človek hrozbou i pre ostatných ľudí a pre spoločnosť? Ak je niekto schopný živú bytosť znetvoriť, upáliť či iným spôsobom ublížiť živej bytosti, nie je takýto človek hrozbou i pre naše deti? Som presvedčená, že takouto hrozbou, bohužiaľ, je. Platná právna úprava v našej republike má však skôr potenciál trestnú činnosť zvyšovať. V praxi totiž umožňuje beztrestnosť aj za mimoriadne zavrhnutiahodné týranie zvierat. A ako som už spomínala, práve deti a mladiství, ktorí tieto trestné činy páchajú, nemajú dôvod svoje konanie zastaviť, resp. nie je dostatočná právna sila, aby ich zastavila v ich konaní. Súčasná právna úprava sankcionuje jednorazové utýranie zvieraťa na smrť len ako priestupok peňažným trestom, aj keď bolo zviera utýrané obzvlášť zavrhnutiahodným spôsobom. Súčasné znenie zákona síce umožňuje uložiť trest odňatia slobody, avšak s podmienečným odkladom výkonu trestu pri najnižšej trestnej sadzbe a len v prípade, že bol páchateľ za tento trestný čin už v minulosti postihnutý či odsúdený, čo je pri obtiažnosti dokazovania a vzhľadom i na absenciu výpovede poškodeného takmer nemožné. Slovenské súdy k uloženiu nepodmienečného trestu odňatia slobody od účinnosti ustanovenia § 378 Trestného zákona do dnešného dňa nepristúpili, napriek tomu, že prípadov krutého zaobchádzania so zvieratami veľmi rýchlo pribúda. Sankcionovanie týrania zvieraťa len peňažným trestom alebo trestom odňatia slobody s podmienečným odkladom preto absolútne neplní svoju preventívnu ani represívnu funkciu a nechráni spoločnosť pred páchaním týchto trestných činov. Predkladaný návrh sprísňuje tresty za trestný čin týrania zvierat, ako i sprehľadňuje spôsob ich ukladania. Návrh zavádza zákaz propagácie týrania zvierat na internete a priameho či nepriameho navádzania na spáchanie takéhoto trestného činu. Zákazom propagácie a odstránením možnosti uložiť podmienečný trest návrh jednoznačne odrádza páchateľov od pokračovania v tejto trestnej činnosti. V novelizovaní Trestného poriadku pojem „poškodený“ sa pri týraní zvierat rozširuje. A v prípade zvieraťa, ktoré nemá majiteľa, sa poškodenou môže stať i organizácia, ktorá sa zaoberá ochranou zvierat, v prípade, že sa sama prihlási do konania. Zároveň tento návrh upresňuje pre účely tohto zákona pojem „zviera“ na spoločenské a hospodárske zviera a zviera chránené osobitnými predpismi. A vylučuje z neho hmyz okrem prípadov, ak je hmyz chránený osobitným zákonom. Definuje sa tiež, aké usmrtenie zvieraťa nie je v zmysle tohto zákona týraním zvierat. Vylučujú sa tak pochybnosti, pre ktoré i časť tohto poslaneckého zboru nepodporila návrh podobného zákona, ktorý sme predložili v predchádzajúcom období. Vážené kolegyne, kolegovia, pevne verím, že zapracovaním našich pripomienok, resp. vašich pripomienok do tejto novely už nebude prekážka, aby ste hlasovali naprieč politickým spektrom. Ďakujem za pozornosť.